獨釣南湖
作者：劉敞
朝代：宋

paragraphs: 澄澄春波深，中有魴與鯉。
無人收潛隱，好生得吾子。
投竿坐孤石，盡日倦未起。
既失常若驚，有逢忽然喜。
子心豈殘物，子道豈娛己。
人誰辨子意，我請盡其理。
垂釣須得鮮，治國須得賢。
所以不憚勤，豈在蝦魚間。
君子愛其君，諷諭以爲先。
詹何臧丈人，古事皆已然。
誰將子之術，更誦吾君前。